Nóg ŉ Jhb-huisbraak eis ŉ leweArgieffoto: Kent Williamson Nóg ŉ man, vermoedelik 55 jaar oud, is Saterdag in die vroeë oggendure dood nadat hy tydens ŉ huisbraak in Douglasdale in Sandton geskiet is. Nick Dollman, Netcare Limited-woordvoerder, sê nooddiensspanne is omstreeks 03:30 na die toneel ontbied. Volgens Dollman het die man ŉ hartaanval gehad nadat hy geskiet is. “Netcare se nooddiensspanne het gevorderde lewensondersteuning toegepas om die man weer te probeer bybring, maar alle pogings was onsuksesvol.” Hy sê dokumente met betrekking tot die man se dood is deur Netcare voltooi en aan polisieowerhede oorhandig. Niemand anders is in die voorval beseer nie. Dit is nog onduidelik wat gesteel is. ŉ Polisieondersoek is van stapel gestuur.